《再和德济旧韵》
宋代·王庭圭

小雨脊脊弄晚晴，饥肠过午自雷鸣。钟声隔岸闻香积，风味令人想曲生。

近报边头新奏捷，独怜江外未休兵。谁能驭此不羁马，纵使脱缰千里行。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。